Umpung Keumuto
Oleh: T.A Sakti
Bacut ta peugah kisah keumuto
Binatang bako leupah that bisa
Meu’en toe ngon jih bek peuko-peuko
Meung sampe jilho saket leupah jra
Bak bungong kayee kayem jipopo
Sinan keumuto rame meudoda
Bak jantong pisang kadang ji meulho
Sabab teugeuso : sihat ngon teuga
Kadang bineh mon teuka keumuto
Kayem meusigo musem khueng raya
Keumuto ka grah ie tan pat cawo
Keu aneuk -cuco ie dijak mita
Kadang tumpoek broih dijak ceumeulho
Jimita keudo makanan pat na
Bak sisek eungkot sinan jipopo
Soe nyang teugeuso keumong keupala
Akai tan jeungkat memang keumuto
Asai bek tako peukaru mula
Maseng lam buet droe bek meucokalo
Sajan keumuto hanjeuet keumara
‘Oh watee malam bandum meusaho
Jiwoe keumuto u rumoh tangga
Bak cabeueng kayee umpung keumuto
Tan beu-o beu-o peuget bersama
Phon-phon takalon naban ek malo
Umpung keumuto mula pertama
Han jan takalon silap ka tuwo
Umpung keumuto ka ube tima
Kayem aneukmiet teugeuso-geuso
Umpung keumuto ka ji geulawa
Jirhom ngon kayee-batee jipeupo
Umpung keumuto anco ban sira
‘Oh lheueh jitagu jiplueng ban muto
Keumuto bre-bro teubiet uluwa
Pasukan siap ngon mata seso
Beungeh keumuto deundam meumbara
Aneukmiet tagu jeuoh tan meuho
Bah that keumuto hekpo jak mita
Dendam goh puleh meugareh keudo
Soe kheundak bak Po ureueng nyan rasa!!
Ureueng woe diblang ban lheueh ceumeulho
Dikap keumuto nibak keupala
Aneuk sikula jak-woe meusigo
Dum mieng ka baso keumuto raba
Bak woe kuliah singgah padum ho
Sinan keumuto dum rusak-luka
Laju dipagap dikap meuranjo
Keumong maup’o-p’o ka reuh’op muka
Peue nyang meudiyeueng dipucrok dum ho
Beungeh keumuto cit gohlom reuda
Kameng ngon leumo nyang keunan ke-ko
Kadang sampe klo keumuto seuba
Ureueng tan salah habeh jiseudo
Paleh keumuto meunye ka murka
Aneukmiet nyang rhom hantom jituho
Gob dum abeh klo bak jih tueng bila
Uleh seubab nyan beuget tahiro
Umpung keumuto bek toe ngen gata
Yoh mantong ubit umpung tagawo
Meung sampe ubo lethat bahaya
Toe teumpat umum umpama toko
Atau meusaho rumoh sikula
Gedong kuliah dan dayah GoGo
Umpung keumuto sinan han jeuet na
\
Sabab disinan dum ureueng seso
Meubloe bak toko dan jak sikula
Peuelom disinan dum ureueng bako
Calon dokeuto dengon ulama
Nyang jeuet keu bala hansoe tem hiro
Bah pih hai Dapo maseng bidang na
Na Kebersihan, ruang dum kuto
Miseue hai Cutpo ruang meungaja!!
Satpam leungkap that dum seubo-seubo
Udep meuho-ho soe angkat hana
Maka seubab nyan ji teuka beu-o
Umpung keumuto geushiro hana
Hansoe peurintah hanasoe seudo!!
Nyan pasai beu-o maken meuganda
Hansoe tem lapor takot han hiro
Pimpinan beu-o hantom geuronda
Leupah that saket dikap keumuto
Kalheueh duwa go luntuwan rasa
Meusoe dicatok ngon rame dilho
Kadang nibak Po ajai ka teuka
Dikap sa-duwa ubat ngen hiro
Neumita Cutpo boh Me nyang tuha
Neuplah aneuk Me tipek meuranjo
Dipiep dum keudo ubena bisa!!!
# T.A. Sakti, peminat sastra Aceh.
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn quy_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn unk ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn cjk_Latn ace_Latn nob_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn